KIRJALLINEN KYSYMYS E-2386/02 esittäjä(t): Brice Hortefeux (PPE-DE) komissiolle. Lääkkeiden suoraan mainontaan liittyvät riskit.



Virallinen lehti nro 192 E , 14/08/2003 s. 0060 - 0061



KIRJALLINEN KYSYMYS E-2386/02 esittäjä(t): Brice Hortefeux (PPE-DE) komissiolle (2. elokuuta 2002) Aihe: Lääkkeiden suoraan mainontaan liittyvät riskit Kysymyksen esittäjä haluaa kiinnittää komission huomion asiaan, joka koskee yhteisön lainsäädännön muuttamista kuluttajiin kohdistuvan reseptilääkkeiden suoran mainonnan sallimiseksi. Yhdysvalloissa kyseisellä alalla saatujen kokemusten vuoksi on syytä varoa, ettei vastaavaa tapahdu Euroopassa. Yhdysvalloissa äskettäin tehdyn tutkimuksen mukaan suora mainonta johtaa kuluttajia harhaan ja aiheuttaa uusien, kalliiden tuotteiden runsasta käyttöä. Usein kyseiset kalliit lääkkeet eivät ole tehokkaampia kuin vähemmän kalliit vaihtoehdot, ja niiden käyttö kaksinkertaistaa lääkkeisiin liittyvät kustannukset. Myös Uudessa-Seelannissa on samanlainen tilanne, ja Uusi-Seelanti on Yhdysvaltojen lisäksi ainoa maa, jossa sallitaan kuluttajiin kohdistuva suora mainonta. Katsooko komissio näin ollen, että sallimalla suora mainonta Euroopassa saatetaan aiheuttaa Yhdysvaltojen tapaan kustannusten kasvua ja lääkkeiden liiallista käyttöä? Erkki Liikasen komission puolesta antama vastaus (5. syyskuuta 2002) Lääkkeet eroavat lähes kaikista muista tuotteista sikäli, että kansanterveyden näkökulmasta niitä ei saisi käyttää niin paljon kuin mahdollista, vaan niin vähän kuin on välttämätöntä. Tämän vuoksi nykyisessä ihmisille tarkoitettujen lääkkeiden mainontaa koskevassa lainsäädännössä eli ihmisille tarkoitettuja lääkkeitä koskevista yhteisön säännöistä 6. marraskuuta 2001 annetun Euroopan parlamentin ja neuvoston direktiivin 2001/83/EY(1) 88 artiklan 1 kohdassa säädetään, että jäsenvaltioiden on kiellettävä sellaisten lääkkeiden yleinen mainonta, jotka ovat saatavissa ainoastaan lääkemääräyksellä. Komission ehdotuksissa nykyisen lääkelainsäädännön muuttamiseksi(2) ei puututa tähän ainoastaan lääkemääräyksellä saatavissa olevien lääkkeiden yleistä mainontaa koskevaan tiukkaan kieltoon. Komissio on täysin tietoinen muissa maissa kuluttajille suunnatusta suoramainonnasta saaduista kokemuksista eikä se aio muuttaa kantaansa tästä asiasta. Muutokset, joita komissio on ehdottanut direktiivin 2001/83/EY 88 artiklaan, liittyvät tiedottamiseen eivätkä mainontaan. Tämän eron tekeminen on tärkeää, koska tiedottamisella on potilaiden edun mukainen tavoite, kun taas mainonnan avulla edistetään tuotteen markkinointia ja toimitaan lääketeollisuuden edun mukaisesti. Ehdotuksissa esitetään kokeiluvaiheen käynnistämistä, jossa lääketeollisuuden sallitaan suoraan levittää yleisölle tiettyjä tietoja joistakin ainoastaan lääkemääräyksellä saatavissa olevista lääkkeistä tiukoin edellytyksin. Näiden edellytysten mukaisesti on noudatettava hyvän tiedotuskäytännön periaatteita, ja Lontoossa sijaitseva lääkearviointivirasto tarkastaa tiedot ennen niiden julkistamista. Ehdotuksessa keskitytään vain potilaiden etuun ja heidän tarpeeseensa saada entistä enemmän tietoa. Tämä tavoite käy selkeästi ilmi niiden vain kolmen sairausryhmän valinnassa (diabetes, AIDS ja astma), joita komission tämänhetkinen ehdotus koskee. Kaikki nämä sairaudet ovat pitkäaikaisia ja kroonisia, ja potilailla on niiden osalta erityinen tiedontarve. Lisäksi näitä sairauksia sairastavat potilaat yleensä jo käyttävät tiettyjä lääkkeitä. Näin ollen paremmalla tiedottamisella on myönteinen vaikutus potilaaseen, mutta sen ei odoteta lisäävän näiden lääkkeiden käyttöä tai luovan kyseisten lääkkeiden uusia käyttötarpeita. (1) EYVL L 311, 28.11.2001. (2) EYVL C 75 E, 26.3.2002.